# אילן שיינפלד

### מתוך ויקיפדיה, האנציקלופדיה החופשית

יש לך הודעות חדשות (השווה לגרסה הקודמת).
אילן שיינפלד

אילן שיינפלד (נולד 1960) הוא משורר, סופר ואיש יחסי-ציבור, מראשוני היוצרים ההומוסקסואלים שיצאו מהארון בישראל והצהירו על נטייתם המינית.

## [עריכה] פעילותו היצירתית

שיינפלד פרסם שמונה ספרי שירה ושני ספרי פרוזה (ראה רשימת יצירות). ביניהם חשוב לציין את הרומן "שדלץ", מעשיה יהודית על צפרדע החי בעיירה שדלץ (שדליצה), עיירת הולדתה של אמו, שבה לא ביקר המחבר מעולם. הרומן זיכה את שיינפלד בפרס הספרותי מטעם הקרן ע"ש ליב-גולדנברג לשנת 2001.

שיינפלד פרסם גם ארבעה ספרי ילדים, וכן שני מדריכים מקיפים לסופרים ומשוררים בתחילת דרכם, בשם "בית ספר למשוררים" ו"הסדנה לשירה".

הוא כתב מספר מחזות, ובהם "היי רימונה" אותו כתב יחד עם אילן חצור וריבי פלדמסר-ירון, שהועלה בתיאטרון הקאמרי, ושני מחזות לילדים. כעת (2005) שוקד שיינפלד על רומאן שלישי מפרי עטו, ועל מאסף של שירתו. בקרוב יראה אור גם ספר ילדים חדש שלו, "ממלכה ושמה קוליסיה", המלווה באיוריה של הילה חבקין.

## [עריכה] פעילותו הציבורית

שיינפלד פעל רבות לקידום הקהילה ההומוסקסואלית בישראל. בשנת 1998 הקים את הוצאת "שופרא לספרות יפה", שהוקדשה לפרסום ספרות הומו-לסבית מקורית ומתורגמת. בשנת 2000 הוציא לאור את The Tel Aviv Gay Map, מפת הבילוי הראשונה לגייז בישראל.

באותה שנה גם פתח את "קפה תיאו", בית קפה וחנות ספרים הנקרא על-שם תיאו מיינץ, מראשוני הקהילה ההומוסקסואלית בישראל. בית הקפה נסגר בשנת 2002, עם חובות כבדים, אחרי ששכניו, שלטענת שיינפלד רדפו אותו בשל היותו בית קפה לגייז, הצליחו להשיג צו שחייב אותו לסגור מדי לילה בחצות, וכך, למעשה, מוטטו אותו כלכלית.

בשנת 2003 הוציא שיינפלד את הקובץ "גאים להציג", אנתולוגיה ראשונה מסוגה של טקסטים של כותבים ישראלים העוסקים בהומוסקסואליות לגווניה. כעת הוא עובד על מקראה של שירים וסיפורים לילדי הקהילה ההומו לסבית ועל ספר סיפורים חדש של שז.

שיינפלד מפרסם מכתביו השונים גם כיום, בין היתר במדור הדעות של אתר ynet ובטור בנושא תרבות וקהילה באתר האינטרנט גוגיי. כיום מעביר סדנות שירה וכתיבה במסגרת סדנת אומן בביתו.

בשנת 2005 זכה בפרס יקיר קהילת הלהט"ב, על פועלו בתחום התרבות הגאה. שיינפלד קיבל את הפרס ב-16/5/2005, בתל אביב.

ביולי 2006, בעקבות חטיפת גלעד שליט בעזה, ומלחמת לבנון השניה, טען שיינפלד שהוא התפכח מבחינה פוליטית, וכתב שיר בשם "תחזקנה"[1] ובו הוא מחזק את ידי חיילי צה"ל במלחמתם וקורא להם לעלות "על לבנון וגם על עזה במחרשות ומלח" ולהחריבן "עד אין תושב". משפטנים מן הקהילה ההומו-לסבית שקיבלו יחד איתו את הפרס ביקרו את השיר וטענו שהוא מלא שנאה והסתה וקורא לביצוע פשעי מלחמה.[2]

## [עריכה] רשימת יצירות

### [עריכה] ספרי שירה

- לטאה מכושפת (עקד, 1981)
- עושים אהבה בלשון : שירים 1977-1983 (דביר, 1984)
- טורים לרע בפרידה (אלף, 1987)
- ארעי (תמוז, 1988)
- וראשיתו באהבה (הקיבוץ המאוחד, 1989)
- תשליך (תג, 1994)
- כרת (שופרא, 1997)
- המדריך לתייר (שופרא, 2003)

### [עריכה] רומנים

- שדלץ (שופרא, 1999)
- רק אתה (שופרא, 2000)

### [עריכה] אחרים

- סיפורים מן הלב של תל אביב (דביר, 1984)- ספר ילדים
- שלום (הקיבוץ המאוחד, 1988)- ספר ילדים
- הספר המשונה של מרגוליס (הקיבוץ המאוחד, 1989)- ספר ילדים
- אין ציפור כזו, קורציפה (שופרא, 1999) - ספר ילדים
- בית ספר למשוררים : מדריך מעשי לסופרים ולמשוררים (שופרא, 1997)
- "הסדנה לשירה - מדריך לכותבי שירה ומלמדיה" (שופרא, 2005)
- "היי רימונה", קברט סאטירי עם פזמונים, בשיתוף אילן חצור וריבי פלדמסר-ירון. מוזיקה: גיא מרוז (הועלה בתיאטרון הקאמרי, בהשתתפות צביקה הדר, אורנה רוטברג, נורית בנאי, בשנת 1992)
- "גנבי החלומות", מחזה לילדים (הועלה בתיאטרון הבובות של אריק סמית בשנת 1990)
- "שלמה המלך ומלכת השדים", מחזה לילדים (הועלה כהפקה מסחרית פרטית בבימויה של רותי קנר, ובהשתתפותם של פלורנס בלוך ויעקב איילי, בשנת 1990)

## [עריכה] קישורים חיצוניים

- שיריו של שיינפלד באתר "שירשת"
- "רוח וחומר" מדור קבוע של אילן שיינפלד
- אוסף מאמרים וכתבות פרי עטו
- אילן שיינפלד מקבל את פרס יקיר הקהילה לשנת 2005
- אילן שיינפלד בלקסיקון הספרות העברית החדשה
- שושנה ויג, בין חיים לכתיבה: ראיון עם אילן שיינפלד
- אילן שיינפלד, באתר המכון לתרגום ספרות עברית
- אילן שיינפלד - הספרים שהרשימו אותי, לאתר אומדיה
- פרק מתוך ספרו של אילן שיינפלד, "כיצד לומדים לכתוב שירה", באתר "פאזל"

1. ^ השיר "תחזקנה", באתר "GoGay".
2. ^ שירי לב-ארי, משפטנים: שירו של אילן שיינפלד מסית, באתר הארץ, מהומה בבועה באתר מקור ראשון, אילן שיינפלד שוב בעין הסערה באתר NRG, יקירי הקהילה: אילן שיינפלד מבייש את התואר באתר "GoGay" ו-זיו תדהר, הפוסל במומו פוסל באתר "GoGay".

מקור: http://he.wikipedia.org../../../%D7%90/%D7%99/%D7%9C/%D7%90%D7%99%D7%9C%D7%9F_%D7%A9%D7%99%D7%99%D7%A0%D7%A4%D7%9C%D7%93.html

קטגוריות: מחזאים עבריים | משוררים ישראלים | משוררים עבריים | סופרים ישראלים | סופרים עבריים | הומוסקסואלים ולסביות

##### Views

- ערך
- שיחה
- גרסה נוכחית

##### קהילה

- שער הקהילה
- עזרה
- דלפק ייעוץ
- מזנון
- יצירת קשר
- ספר אורחים

##### חיפוש

##### שפות אחרות

- Português